秋思
作者：程俱
朝代：宋

paragraphs: 涼飈動秋思，中夜一長歎。
月回西南隅，澹若霜華亂。
清甘吸露井，起坐待晨盥。
毋爲事安眠，急景不可玩。
午陰日以薄，墜葉黄且枯。
遶舍足榆柳，鳴條眼中疏。
芸芸悴方榮，髪白不再青。
所以姑射子，騎龍出蒼冥。
殘炎如老健，雖壯寧復久。
新涼若涓流，已快執熱手。
蕭然發朝暮，羽扇一芻狗。
移奪定誰尤，論功亦何有。
饑蟬得清風，向夕聲更急。
林間鳴絡緯，長伴幽蛩泣。
青燈對青編，秋氣已復然。
誰謂月有恨，正應人可憐。